CELEX: 62019TN0283
Language: el
Date: 2019-05-02 00:00:00
Title: Υπόθεση T-283/19: Προσφυγή της 2ας Μαΐου 2019 — Γερμανία κατά ACER

15.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/22
            
         
      Προσφυγή της 2ας Μαΐου 2019 — Γερμανία κατά ACER
      (Υπόθεση T-283/19)
      (2019/C 238/27)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Ομοσπονδιακή Δημοκρατία της Γερμανίας (εκπρόσωποι: J. Möller και S. Eisenberg, καθώς και M. Elspas, R. Bierwagen και G. Brucker, δικηγόροι)
      
         Καθού: Οργανισμός Συνεργασίας των Ρυθμιστικών Αρχών Ενέργειας
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  1.
               
               
                  να ακυρώσει το άρθρο 5, παράγραφοι 8 και 9, του παραρτήματος I και το άρθρο 5, παράγραφοι 8 και 9, του παραρτήματος II της αποφάσεως 02/2019 του καθού, της 21ης Φεβρουαρίου 2019·
               
            
                  2.
               
               
                  να ακυρώσει το άρθρο 10, παράγραφος 4, δεύτερη υποπερίοδος, και παράγραφος 5, και το άρθρο 16, παράγραφος 2, δεύτερη περίοδος, και παράγραφος 3, στοιχείο d, σημείο vii, του παραρτήματος II της αποφάσεως 02/2019 του καθού, της 21ης Φεβρουαρίου 2019·
               
            
                  3.
               
               
                  επικουρικώς, σε περίπτωση που το Γενικό Δικαστήριο κρίνει ότι οι διατάξεις των παραρτημάτων I και II, των οποίων ζητείται η ακύρωση στο σημείο 1, είναι άρρηκτα συνδεδεμένες με τις λοιπές διατάξεις του αντίστοιχού τους άρθρου ή παραρτήματος ή του συνόλου της αποφάσεως 02/2019 του καθού, της 21ης Φεβρουαρίου 2019, να ακυρώσει τα αντίστοιχα άρθρα, παραρτήματα ή την απόφαση στο σύνολό της·
               
            
                  4.
               
               
                  επικουρικώς, σε περίπτωση που το Γενικό Δικαστήριο κρίνει ότι οι διατάξεις των παραρτημάτων I και II, των οποίων ζητείται η ακύρωση στο σημείο 2, είναι άρρηκτα συνδεδεμένες με τις λοιπές διατάξεις του αντίστοιχού τους άρθρου ή παραρτήματος ή του συνόλου της αποφάσεως 02/2019 του καθού, της 21ης Φεβρουαρίου 2019, να ακυρώσει τα αντίστοιχα άρθρα, παράρτημα ή την απόφαση στο σύνολό της·
               
            
                  5.
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Παράβαση των άρθρων 14 έως 16 του κανονισμού σχετικά με την εσωτερική αγορά ηλεκτρικής ενέργειας, που πρόκειται να τεθεί σύντομα σε ισχύ, σε συνδυασμό με το άρθρο 13, παράγραφος 2, ΣΕΕ και τη γενική αρχή της ασφάλειας δικαίου
                  Στο πλαίσιο του πρώτου λόγου ακυρώσεως προβάλλεται η αιτίαση ότι ο καθού, διευκρινίζοντας, στο άρθρο 5, παράγραφος 8, στοιχεία b και c, των παραρτημάτων I και II της αποφάσεως 02/2019, τι αποτελεί κρίσιμο στοιχείο δικτύου, δεν έκρινε συμφώνως προς την οικονομία των άρθρων 14 έως 16 του κανονισμού σχετικά με την εσωτερική αγορά ηλεκτρικής ενέργειας, που θα εφαρμοσθεί από την 1η Ιανουαρίου 2020. Τα άρθρα 14 έως 16 του κανονισμού σχετικά με την εσωτερική αγορά ηλεκτρικής ενέργειας ρυθμίζουν τον τρόπο συνεκτιμήσεως των εσωτερικών προβλημάτων συμφορήσεως δικτύου κατά τον υπολογισμό της διασυνοριακής εμπορικής δυναμικότητας. Κατά το άρθρο 16, παράγραφος 8, του κανονισμού σχετικά με την εσωτερική αγορά ηλεκτρικής ενέργειας, τεκμαίρεται αμάχητα ότι δεν υφίσταται διάκριση των διασυνοριακών ροών αν τίθεται στη διάθεση του διασυνοριακού εμπορίου για εσωτερικά και διασυνοριακά στοιχεία δικτύου ελάχιστη δυναμικότητα ίση προς το 70 % του κάθε στοιχείου δικτύου. Κατά το άρθρο 16, παράγραφος 4, του κανονισμού σχετικά με την εσωτερική αγορά ηλεκτρικής ενέργειας, τα μέτρα ανακατανομής δεν πρέπει να χρησιμοποιούνται πέραν της επίτευξης ελάχιστης δυναμικότητας. Επιπλέον, όσον αφορά την τήρηση της ελάχιστης δυναμικότητας, μια ζώνη προσφοράς μπορεί να αναδιαμορφωθεί μόνο με τη συγκατάθεση του οικείου κράτους μέλους. Εξάλλου, η ελάχιστη δυναμικότητα του 70 % θα καθιερωθεί σταδιακά μόνο, υπό μορφής γραμμικής πορείας. Η ελάχιστη δυναμικότητα του 70 % και η γραμμική πορεία λαμβάνουν υπόψη το γεγονός ότι η εσωτερική ανάπτυξη δικτύων απαιτεί χρόνο. Η εν λόγω βασική δομή αντιστρέφεται από το άρθρο 5, παράγραφος 8, στοιχεία b και c, των παραρτημάτων I και II της αποφάσεως, διότι η ελάχιστη δυναμικότητα του 70 % για εσωτερικά στοιχεία δικτύου μπορεί να εφαρμοσθεί μόνο εφόσον ο διαχειριστής δικτύων μεταφοράς μπορεί να αποδείξει ότι μια αναδιαμόρφωση της ζώνης προσφοράς ή μια μεγαλύτερη ανακατανομή ή μια περαιτέρω ανάπτυξη των δικτύων θα ήταν λιγότερο αποδοτική. Επιπλέον, το κριτήριο αποδοτικότητας του άρθρου 5, παράγραφος 8, στοιχείο c, των παραρτημάτων I και ΙΙ καταστρατηγεί την καθορισμένη ελάχιστη δυναμικότητα του 70 %, καθώς είναι πρακτικά αδύνατο να επιτευχθεί.
                  Η συνεκτίμηση σε πρώιμο στάδιο των διορθωτικών μέτρων σύμφωνα με το άρθρο 10, παράγραφος 4, δεύτερο εδάφιο, παράγραφος 5, και το άρθρο 16, παράγραφος 2, δεύτερη πρόταση, παράγραφος 3, στοιχείο d, σημείο vii, του παραρτήματος ΙΙ, παραβιάζει το άρθρο 16, παράγραφος 4, του κανονισμού σχετικά με την εσωτερική αγορά ηλεκτρικής ενέργειας, σύμφωνα με το οποίο πρέπει να διατίθεται στους συμμετέχοντες στην αγορά το μέγιστο επίπεδο δυναμικότητας.
               
            
                  2.
               
               
                  Παράβαση του κανονισμού (ΕΚ) 714/2009 (1)
                  
                  Στο πλαίσιο του δεύτερου λόγου ακυρώσεως υποστηρίζεται ότι η απόφαση περιορίζει αδικαιολόγητα τις τρεις υφιστάμενες εξαιρέσεις για τη συνεκτίμηση των εσωτερικών στοιχείων του δικτύου σύμφωνα με το σημείο 1.7, του παραρτήματος I του κανονισμού (ΕΚ) 714/2009, δεδομένου ότι προβλέπει μόνο το κριτήριο αποτελεσματικότητας και το εφαρμόζει εσφαλμένως.
               
            
                  3.
               
               
                  Παράβαση του κανονισμού (ΕΕ) 2015/1222 (2)
                  
                  Στο πλαίσιο του τρίτου λόγου ακυρώσεως προβάλλεται η αιτίαση ότι το κριτήριο αποτελεσματικότητας του άρθρου 5, παράγραφος 8, στοιχείο c, των παραρτημάτων I και II της αποφάσεως δεν είναι σύμφωνο με τη διαδικασία επανεξετάσεως των ζωνών προσφοράς που καθορίζεται στα άρθρα 32 επ. του κανονισμού (ΕΕ) 2015/1222, ούτε με την απαίτηση συνεκτιμήσεως των στοιχείων του δικτύου κατά τον υπολογισμό δυναμικότητας που προβλέπει το άρθρο 29, παράγραφος 3, στοιχείο β', του κανονισμού (ΕΕ) 2015/1222.
               
            
                  4.
               
               
                  Παραβίαση της αρχής της αναλογικότητας
                  Στο πλαίσιο του τέταρτου λόγου ακυρώσεως προβάλλεται η αιτίαση ότι ο αποκλεισμός των εσωτερικών στοιχείων του δικτύου σχετικά με το κριτήριο αποτελεσματικότητας του άρθρου 5, παράγραφος 8, στοιχείο c, των παραρτημάτων I και ΙΙ της αποφάσεως παραβιάζει την αρχής της αναλογικότητας, διότι ο εν λόγω αποκλεισμός θέτει σε κίνδυνο την ασφάλεια του συστήματος και δεν αποτελεί το ηπιότερο μέσο.
               
            
                  5.
               
               
                  Τυπικά ελαττώματα της προσβαλλομένης αποφάσεως
                  Στο πλαίσιο του πέμπτου λόγου ακυρώσεως υποστηρίζεται ότι η απόφαση παραβιάζει το άρθρο 2 και το άρθρο 4, του κανονισμού 1 του Συμβουλίου, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ 17 της 6.10.1958, σ. 385), δεδομένου ότι δημοσιεύθηκε και κοινοποιήθηκε μόνο στην αγγλική γλώσσα. Επιπλέον, παραβιάζει την υποχρέωση αιτιολογήσεως και εκδόθηκε από τον Οργανισμό καθ’ υπέρβαση της αρμοδιότητάς του.
               
            
         (1)  Κανονισμός (ΕΚ) 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (ΕΕ L 211 της 14.8.2009, σ. 15).
      
         (2)  2Κανονισμός (ΕΕ) 2015/1222 της Επιτροπής, της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (ΕΕ L 197 της 25.7.2015, σ. 24).